Actualització de seguretat del Firefox en català i correcció del Mozilla 1.7.5
2005-03-05 00:00:00

Gairebé quatre mesos després de la [sortida del Firefox 1.0](http://www.softcatala.org/noticies/09112004181.htm) s'ha presentat la [versió 1.0.1](http://www.softcatala.org/projectes/mozilla/#firefox) d'aquest innovador navegador, disponible en català, gràcies a l'estreta col·laboració de [Softcatalà](http://www.softcatala.org), la [Fundació Mozilla](http://www.mozilla.org/), el [grup de localització de Mozilla](http://www.mozilla.org/projects/l10n/mlp.html) i [Mozilla Europa](http://www.mozilla-europe.org/). Aquesta versió és una actualització de seguretat d'algunes de les [errades i vulnerabilitats](http://www.mozilla.org/projects/security/known-vulnerabilities.html) que s'han detectat durant els darrers mesos. Caldrà, però, esperar uns tres mesos per a l'aparició de la [versió 1.1](http://www.mozilla.org/projects/firefox/roadmap.html), que inclourà canvis més importants i algunes correccions lingüístiques que s'han anat proposant, especialment des de la [llista del Navegador](http://www.softcatala.org/llistes/). Els usuaris de Windows podeu actualitzar el vostre navegador a la darrera versió fent un clic en una fletxa blanca, dins d'una rodona vermella, que trobareu al marge superior dret del vostre navegador. Si no veieu aquesta fletxa, podeu anar a Eines->Opcions->Avançat->Actualització de programari, feu clic a Comprova-ho ara i seguiu les instruccions. Per descomptat, també podeu baixar-vos directament l'[instal·lador d'aquesta versió](http://www.softcatala.org/prog167.htm). Per a GNU/Linux i Mac OS X, l'opció anterior encara no és funcional, però podeu baixar-vos la versió 1.0.1 des de la pàgina del [projecte Mozilla en català](http://www.softcatala.org/projectes/mozilla/#firefox), [Mozilla Europa](http://www.mozilla-europe.org/ca/products/firefox/) o la [pàgina principal de Mozilla](http://www.mozilla.org/products/firefox/all.html). Properament tindrem també actualitzacions per al [Thunderbird](http://www.softcatala.org/projectes/mozilla/#thunderbird) i el [Mozilla](http://www.softcatala.org/projectes/mozilla/#mozilla). D'altra banda, hem corregit, els binaris en català del [Mozilla 1.7.5](http://www.softcatala.org/projectes/mozilla/#mozilla), un error que impedia l'[exportació de la llibreta d'adreces](http://forums.mozillazine.org/viewtopic.php?t=195754). En la versió original en anglès i en altres idiomes aquest error podria no estar solucionat, de manera que, si heu instal·lat el paquet d'idioma català a sobre d'una versió 1.7.5 en altres idiomes, és molt probable que no es corregeixi. Si voleu fer servir aquesta funcionalitat, us podeu baixar els binaris des de la pàgina del [projecte Mozilla en català](http://www.softcatala.org/projectes/mozilla/). [Softcatalà](http://www.softcatala.org) és una associació sense afany de lucre que treballa per a la normalització de la llengua catalana en el sector informàtic relacionat amb internet i les noves tecnologies a partir de la traducció de programari lliure i de distribució gratuïta. Per a més informació sobre els programes que aquesta associació ha traduït al català, podeu consultar el seu lloc web a http://www.softcatala.org